Liverpool FC – sezona 2011/2012.
2011-12 sezona fudbalskog kluba Liverpool FC je ukupno 120. sezona ovog kluba u fudbalskoj ligi Engleske, a 49. sezona zaredom u najboljem nogometnom prvenstvu Engleske. Kraj prethodne sezone obilježio je ispodprosječno 6. mjesto koje je ekipa Liverpoola osvojila, te promjena vlasnika kluba - klub su zbog neizmirenenih dugovanja napustili Tom Hicks i George Gillette, a od klupskog kreditora RBS (Royal Bank of Scotland) klub su otkupili novi vlasnici Fenway Sports Group (FSG) na čelu sa Johnom W. Henryem i Tomom Wernerom. Također prethodnu sezonu su obilježila dva najskuplja transfera u historiji kluba: odlazak napadača Fernanda Torresa u Chelsea FC za rekordnih 50 miliona GBP te dolazak napadača Andya Carrolla iz Newcastle Uniteda za 35 miliona GBP. Klub je napustio i menadžer Roy Hodgson nakon niza neuspjeha u Liverpoolu, a privremeno ga je zamijenio nekadašnji igrač-menadžer i fudbalska legenda Liverpoola Kenny Dalglish. Zbog loših rezultata u ligi tokom većeg dijela sezone, posebno prije dolaska Dalglisha, Liverpool nažalost nije izborio natjecanje u evropskim takmičenjima, tako da je prioritet menadžeru i igračima osigurati učešće u Ligi Prvaka (jedno od prva četiri mjesta u engleskoj Premier Ligi). FSG je odlučio da zadrži Dalglisha na mjestu menadžera, tako da će Liverpool u sezonu 2011./12. ući sa starim/novim menadžerom Kennyem Dalglishem. Novi vlasnici su također angažovali i Damiena Comollia (sportski direktor), Stevea Clarkea (asistent menadžera, zamijenio Sammya Leea) i Kevina Keena (trener 1. tima). Također su izdvojili velike novce za pojačanja u ljetnom roku za transfere, što je menadžer iskoristio za dovođenje novih fudbalera. Dalglish je doveo 7 fudbalera na ljetnom roku za transfere, a samo 2 fudbalera-Sebastian Coates i Alexander Doni su došla iz stranih (nebritanskih) klubova. U zimskom prijelaznom roku za transfere nisu dovedena pojačanja. Liverpool je u sezoni 2011./12. osvojio trofej nakon 6 godina suše. Riječ je o Liga kupu (eng. League Cup) koji je poznat pod nazivom Carling Cup, koji je dodijeljen zbog glavnog sponzora. U finalu ovog takmičenja Liverpool je odmjerio snage sa velšanskim klubom Cardiff City FC kojeg je uz dosta muke savladao tek na penalima. Glavni dio utakmice je završio 1-1 (golove postigli Mason za Cardiff City, a Škrtel za Liverpool), dok je u produžecima bilo također 1-1, ukupno 2-2 rezultat (Kuyt je preokrenuo rezultat na 2-1 za vodstvo Liverpoola, a Turner je poravnao na 2-2 i osigurao Cardiffu jedanaesterce). Na penalima je manje sreće imao Cardiff City, čiji su fudbaleri 2 puta pogodili (Cowie i Whittingham) i 3 puta promašili (Miller, Gestede i A. Gerrard). Fudbaleri Liverpoola su na penalima 3 puta pogodili (Kuyt, Downing i Johnson), a 2 puta promašili (S. Gerrard i Adam). Osvajanjem Liga kupa Liverpool je osigurao nastup u Ligi Europa slijedeće sezone. Nešto više od dva mjeseca nakon osvajanja Liga kupa, Liverpool je imao priliku za osvajanjem još jednog trofeja. Riječ je o FA kupu, nacionalnom kupu Fudbalskog saveza Engleske. Međutim, protivnik u finalu bio je izuzetno raspoloženi Chelsea FC koji je pobijedio s 2-1. Mogao je Liverpool doći do izjednačenja par minuta pred kraj, ali je golman Chelsea Petr Čech iz sumnjive situacije odlično odbranio šut Andya Carrolla, koji je ranije postigao pogodak za Liverpool. Par dana pred finale FA kupa, vlasnici Liverpoola su odlučili otpustiti Damiena Comollia, sportskog direktora kluba i druge visokopozicionirane ličnosti, radi lošeg poslovanja. Liverpool je sezonu okončao porazom kod velšanskog tima Swansea City, te tako ostao na 8. poziciji u engleskoj Premier ligi. Ovo je najlošiji plasman Liverpoola od kako se igra Premier liga, što je svakako veliko razočarenje za klub s Anfielda.